Ingen hentet dem fra krematoriet - i dag skal 1400 legges i massegrav
Ta kontakt og følg meg på: E-post: marianne.vikas@vg.no Facebook: @marianneusa Instagram: @vg_i_new_york Noen dager starter Albert Gaskin starter på jobb allerede klokken 04 om morgenen. Han jobber på krematoriet i Boyle Heights i Los Angeles, og kjører rundt i byen for å hente folk som har dødd på sykehus, på fortauene og på aldershjem i løpet av kvelden og natten. I gjennomsnitt kommer det seks døde til krematoriet hver eneste dag. Mange av urnene blir aldri hentet, eller så lykkes ikke myndighetene med å finne de dødes slektninger. - Noen familier vil ganske enkelt ikke hente slektningene, sine, sier rettsmedisiner i Los Angeles, Joyce Kato til Los Angeles Times.Det koster rundt 3000 kroner for en kremering, og det antas at det i noen tilfeller er en økonomisk årsak til at asken ikke blir hentet. - Det skjedde på en forferdelig tid, sier Aaron Wheelock om tiden da faren John R. Wheelock døde på et tog i Los Angeles. Wheelocks urne er en av de 1400 som nå skal settes ned. Til Los Angeles Times forteller sønnen, som bor i Idaho, at han ikke har råd til utgiftene en kremering og henting av urnen innebærer. VG var nylig til stede utenfor krematoriet og gravlunden, som ligger på en høyde med utsikt over skyskraperne i sentrum av Los Angeles. Det er på plenen utenfor dette krematoriet at det i dag er gravd et hull i jorden hvor urnene til de over 1400 personene som ingen har gjort krav på, skal settes i samme grav.Los Angeles Times har hatt stort fokus på denne saken de siste månedene, og opprettet en elektronisk base med navnene til de døde som man kjenner til. Som følge av databasen skal asken til minst 10 personer ha blitt hentet av slektninger - over tre år etter dødsfallet. Albert Gaskin som henter de døde kunne ha pensjonert seg for flere år siden, men det vil han ikke. Han sier til avisen at han liker jobben fordi han føler at han tar vare på folk. - Det føles ikke ut som om jeg arbeider. Jeg føler at jeg yter en service og liker det, sier han. Seremonien er et årlig rituale. For å gi pårørende mest mulig tid til å gjøre krav på de døde, venter man tre år før man gravlegger dem. Det er ingen gravstein eller navn, disse personene forblir navnløse inn i døden. Det eneste som markerer graven er en plate med årstall. På den forrige stod det 2010. Snart kommer platen med 2011. * VG har forsøkt å få intervju med noen av de som er ansvarlige for arbeidet med disse døde, og for den årlige seremonien. På grunn av svært stor pågang etter Los Angeles Times sine artikler, har de sagt nei til alle intervjuer før dagens seremoni.
843 menn, 431 kvinner, 137 babyer og to barn døde i løpet av et år i Los Angeles, uten at noen hentet asken. I dag skal de legges i samme grav.